Zagreb, 19. prosinca 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Ivančice Hrček, zamjenice općinskog načelnicka Općine Đurmanec, za davanjem mišljenja Povjerenstva,** na 72. sjednici, održanoj 19. prosinca 2019.g,. daje sljedeće:

**MIŠLJENJE**

1. **Dužnosnica Ivančica Hrček, zamjenica općinskog načelnika Općine Đurmanec, može, na temelju članka 13. stavka 2. ZSSI-a, za vrijeme volonterskog obnašanja navedene dužnosti obavljati poslove referenta civilne zaštite kao državna službenica.**

1. **Odredbama Zakona o lokalnim izborima propisane su nespojive funkcije s istodobnim obnašanjem dužnosti zamjenice općinskog načelnika, dok su odredbama Zakona o državnim službenicima uređena pitanja iz radnog odnosa državnih službenika, a za njihovo mjerodavno tumačenje nadležno je Ministarstvo uprave.**

Obrazloženje

Zahtjev za davanjem mišljenja Povjerenstva podnijela je dužnosnica Ivančica Hrček, zamjenica općinskog načelnika Općine Đurmanec. U knjigama ulazne pošte zahtjev je zaprimljen 4. prosinca 2019.g. pod poslovnim brojem 711-U-4094-M-162/19-01-3 te se povodom istog vodi predmet broj M-162/19.

Člankom 3. stavkom 1. podstavkom 43. ZSSI-a, propisano je da su općinski načelnici i njihovi zamjenici dužnosnici u smislu navedenog zakona te je stoga dužnosnica Ivančica Hrček,povovodm obnašanja dužnosti zamjenica općinskog načelnika Općine Đurmanec obvezna postupati sukladno odredbama ZSSI. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da od 12. lipnja 2017.g. dužnost zamjenice općinskog načelnika Općine Đurmanec obnaša volonterski, bez zasnovanog radnog odnosa, te da je zaposlena u Hrvatskom zavodu za zdravstveno osiguranje, Područna služba Krapina. Dužnosnica navodi da ima mogućnost premještaja na drugo radno u sustavu državne uprave na radno mjesto referenta civilne zaštite. Dužnosnica traži mišljenje Povjerenstva smije li istodobno biti zaposlena na tom radnu mjestu te volonterski obnašati dužnost zamjenice općinskog načelnika Općine Đurmanec, i to kao članica političke stranke Hrvatska demokratska zajednica odnosno smije li biti zasposlena na tom radnu mjestu i volonterski obnašati dužnost zamjenice općinskog načelnika Općine Đurmanec, ali kao nestranačka osoba ili ništa od navedenog nije dopušteno.

Dužnosnica je u izvješću o imovinskom stanju koje je podnijela Povjerenstvu povodom stupanja na dužnost zamjenice općinskog načelnika Općine Đurmanec navela da istu dužnost obnaša volonterski.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

U konkretnom slučaju proizlazi da je dužnosnica Ivančica Hrček zaposlena u Hrvatskom zavodu za zdravstveno osiguranje te da ima priliku ostvariti premještaj na poslove drugog radnog mjesta, referenta civilne zaštite, unutar sustava državne uprave, u skladu sa propisima kojima se uređuje premještaj državnih službenika.

Obzirom na navedeno, dužnosnica Ivančica Hrček koja dužnost zamjenice općinskog načelnika Općine Đurmanec obnaša volonterski, može na temelju članka 13. stavka 2. ZSSI-a za vrijeme obnašanja iste dužnosti biti premještena na radno mjesto referenta civilne zaštite te trajno ili privremeno obavljati poslove tog radnog mjesta kao državna službenica.

Nadalje, člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti općinskog načelnika i zamjenika općinskog načelnika.

Stavkom 2. je propisano da općinski načelnik i njegov zamjenik za vrijeme dok obnašaju dužnost ne mogu biti policijski službenik, djelatna vojna osoba, službenik i namještenik u Oružanim snagama Republike Hrvatske te pročelnik, službenik i namještenik u upravnim odjelima ili službama jedinica lokalne, odnosno područne (regionalne) samouprave.

Dužnosnica nije navela tijelo državne uprave u kojem bi obavljala poslove referenta civilne zaštite odnosno nije navela radi li se o radnom mjestu unutar sustava Ministarstva unutarnjih poslova ili Ministarstva obrane.

Odredbama Zakona o lokalnim izborima nije propisano da općinski načelnik i njegov zamjenik ne bi mogli za vrijeme dok obnašaju te dužnosti biti državni službenici izvan kruga državnih službenika navedenih u članku 89. stavku 2. Zakona o lokalnim izborima (policijski službenik, službenik i namještenik u Oružanim snagama Republike Hrvatske).

Također, Zakon o državnim službenicima („Narodne novine“ broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15., 61/17., 70/19. i 98/19.) koji uređuje radnopravni status državnih službenika, u članku 6. propisuje da državni službenici ne smiju diskriminirati ili povlašćivati građane prema političkom uvjerenju, u članku 11. propisuje da su državni službenici dužni postupati pravedno i jednako prema svim državnim službenicima bez obzira na njihovo političko uvjerenje, prema članku 13. državni službenik ima se pravo kandidirati na državnim i lokalnim izborima, te njegovo izraženo mišljenje tijekom izborne promidžbe ne smije utjecati na status i napredovanje državnog službenika niti na uredno obavljanje poslova, u članku 36. propisuje da državni službenik ne smije za vrijeme radnog vremena poticati ostale državne službenike da se uključe u rad političke stranke.

Međutim, odredbama toga Zakona državnim službenicima nije zabranjeno članstvo u političkoj stranci.

Za mjerodavno tumačenje odredbiZakona o lokalnim izborima te Zakona o državnim službenicima i time tumačenje dopustivosti istodobnog volonterskog obnašanja dužnosti zamjenika općinskog načelnika i obavljanja poslova u državnoj službi na radnom mjestu referenta civilne zaštite, uz članstvo u političkoj stranci, sa stajališta odredbi navedenih dvaju Zakona nadležno je Ministarstvo uprave te se stoga dužnosnica upućuje da se sa svojim zahtjevom obrati navedenom tijelu državne uprave.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Ivančica Hrček, elektroničkom dostavom
2. Objava na internetskoj stranici Povjerenstva
3. Pismohrana